钦定古今图书集成/明伦汇编/家范典/第095卷 > 《后妃传序》金·史
## 钦定古今图书集成/明伦汇编/家范典/第095卷 > 《后妃传序》金·史

古者天子娶后，三国来媵，皆有娣侄，凡十二女。诸侯
一娶九女，所以正嫡妾，广继嗣，息妒忌，防淫慝，塞祸
乱也。后亡则媵为继室，各以其叙。无三媵，则娣侄继
室，亦各以其叙。继室者，治其内政，不敢正其位号。礼：
庙无两祔，不并尊也。鲁成风始两祔，宋国三媵，齐管
氏三归，《春秋》皆讥之。《周礼》内宰，其属则内小臣、阍人、
寺人次之，九嫔、世妇、女御、女祝、女史、典妇功、典丝、典枲、内司服又次之。《昏义》称“后立六宫，三夫人，九嫔，二
十七世妇，八十一御妻”，不与《春秋》《周礼》合。后世因仍
其说，后宫遂至数千金。代后不娶，庶族甥舅之家，有
周姬、齐姜之义。国初，诸妃皆无位号，熙宗始有贵妃、
贤妃、德妃之号。海陵淫嬖后宫，寖多“元妃、姝妃、惠妃、
贵妃、贤妃、宸妃、丽妃、淑妃、德妃、昭妃、温妃、柔妃，凡十
二位。”大定后宫简少。明昌以后，大备内官制度，“诸妃
视正一品，比三夫人；昭仪、昭容、昭媛、修仪、修容、修媛、
充仪、充容、充媛视正二品，比九嫔；婕妤九人视正三
品，美人九人视正四品，才人九人视正五品，比二十
七世妇；宝林二十七”人，视正六品，御女二十七人，视
正七品，采女二十七人，视正八品，比八十一御妻。又
有“尚宫、尚仪、尚服、尚食、尚寝、尚功”，皆内官也。